‘આ દલદલ પણ નથી કે કન્ટ્રોલ્ડ અર્થક્વેક પણ નથી. આ મશીનનો કમાલ પણ નથી. આ કુદરતની લીલા છે. હા, પ્રોફેસર લિથેન્સે આ વિકસાવવામાં ઘણી જહેમત ઉઠાવી હતી.’ એટલું બોલીને કલ્કીને નીચા વળીને થોડું ઘાસ તોડ્યું. ચમકી રહેલા લીલા ઘાસના મૂળ સાથે થોડી માટી ચોંટેલી દેખાઈ. ‘આ મૂળિયામાંથી માટીને સાવ ઉખેડી નાખ.’ ઝેવે મૂળસોતું ઉખડેલું ઘાસ હાથમાં લીધું અને માટી સાફ કરવા લાગ્યો. માટી ભીની હતી પણ તોય ઉખડી નહિ. થોડું જોર લગાવ્યું તો થોડીક જ માટી નીચે પડી. વિનસે ઘાસ હાથમાં લઇને પ્રયત્ન કર્યો તો તેનાથી કશું ન થયું. વિનસ પાસે પોતાની તાકાત બતાવવાનો એક પણ મોકો રોબોન છોડે. તેણે સિનિયરની અદાથી ઘાસ હાથમાં લીધું અને પોતાના નાજુક લાગતા હાથ જે એકંદરે તો અંદરથી યાંત્રિક હતા તેના વડે માટી કાઢવાની કોશિશ કરી. સારું એવું યાંત્રિક જોર લગાવ્યુંં ત્યારે મોટાભાગની માટી નીકળી.